साल 2013 में जम्‍मू कश्‍मीर सरकार की पुनर्सुधार नीति के चलते वापस लौटे पूर्व आतंकी लियाकत शाह फिर से पाकिस्‍तान लौट जाना चाहते हैं। लियाकत यहां पर हो रही परेशानियों से आजिज आ चुके हैं। वे कहते हैं, ”हमारे पास यहां कोई पहचान नहीं है। मेरे पास ऐसा कोई दस्‍तावेज नहीं जो बताता हो कि मैं कश्‍मीर का रहने वाला हूं। मैंने कई बार आवेदन किया लेकिन मुझे अभी तक पहचान पत्र नहीं मिला।” वे बताते हैं कि बच्‍चे सबसे ज्‍यादा परेशान होते हैं क्‍योंकि उनके पाकिस्‍तानी स्‍कूलों के सर्टिफिकेट यहां मान्‍य नहीं है। इसके चलते उन्‍हें घाटी में स्‍कूलों में एडमिशन नहीं मिलता। लियाकत पर पिछले सप्‍ताह एक भेडि़ए ने हमला कर दिया था। इसके चलते उनका दायां हाथ और पैर घायल हो गया। शाह ने बताया कि उन्‍होंने घर के बाहर कुछ आवाज सुनी। बाहर आने पर पता चला कि भेडि़ए ने गाय को घायल कर दिया था। जब वे घायल गाय को वापस ला रहे थे तो भेडि़ए ने उन पर हमला कर दिया। उन्‍होंने कहा, ”मुझे नई जिंदगी मिली। लेकिन इसका क्‍या मजा। क्‍या मैं यहां हर रोज नहीं मर रहा। हर दिन, हर घंटे और हर मिनट मरना तकलीफदेह है।”